TATA
Pamiyntosz tata, jak my fusbal grali,
ciepali cegłóm – fto ciepnie dali?
Jak żeś mie uczół jeździć na kole?
Piyrszy żech z bajtli jeździół we szkole!
Jak my w namiocie spali na wczasach,
jak my pływali łódkóm w Wilkasach?
Jak żeś mie uczół pływać „Na Bagrach,”
jak kara zrobiółś mi na kuglagrach?
Jak my na hołdzie puszczali drachy,
abo jak uczół żeś mie grać w szachy?
A jak my naskwol sie ringowali,
jak łoba w Talu ryby chytali?..
I móg bych tak bez kóńca wymiyniać,
fantazyrować, snokwiać i„ściyniać”…
Wszystko to moje płónne życzynia,
„fantasmagorje”, wyobrażynia!
Ło wiela bółbych dzisio bogatszy,
kebych móg tego richtich doświadczyć!?
Wdziynczny bych Ci bół do kóńca świata,
jak byś bół sy mnóm we tamtych latach!
Ale Cie przi mnie wtedy niy było,
marzyło sie ino, po nocach śniyło!
Eliś bół bardzi potrzebny w niebie,
że mi Pónbóczek wczas zabroł Ciebie?
Ciynżko spokopić, czym sie keruje
Bóg, jak do Siebie nos łodwołuje?
A jo wiym swoje, widza po latach,
wiela dlo bajtla gelduje TATA!
Bernard Śmigała
lin_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn pol_Latn szl_Latn szl_Latn vec_Latn